PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă

Comisia pentru industrii şi servicii


RAPORT
comun
asupra Proiectului de Lege  pentru modificarea şi completarea Legii nr. 158/2008 privind publicitatea înşelătoare şi publicitatea comparativă
 În conformitate cu prevederile art. 95 din Regulamentul Camerei Deputaţilor, republicat Comisia pentru industrii şi servicii şi Comisia pentru cultură, arte, mijloace de informare în masă, au fost sesizate cu  Proiectul de Lege pentru modificarea şi completarea Legii nr. 158/2008 privind publicitatea înşelătoare şi publicitatea comparativă, transmis, pentru raport comun cu adresa PLx 391 din 1 octombrie 2012, înregistrat la Comisia pentru industrii şi servicii cu nr. 23/219 din 2 octombrie 2012, şi respectiv,  înregistrată la Comisia pentru cultură, arte mijloace de informare în masă cu nr. 30/355 din 3 octombrie 2012.

Comisia pentru cultură, arte, mijloace de informare în masă şi Comisia pentru industrii şi servicii au fost sesizate în fond cu acest proiect de lege, spre avizare fiind transmis Comisiei pentru politică economică, reformă şi privatizare şi Comisiei juridice, de disciplină şi imunităţi, care au avizat favorabil proiectul de lege. Consiliul Legislativ a dat un aviz favorabil, cu observaţii şi propuneri, emis cu nr. 655/17.08.2012, care au fost însuşite de iniţiator.

Potrivit prevederilor art. 73 din Constituţia României, republicată, proiectul de lege face parte din categoria legilor ordinare. 


Proiectul de lege a fost adoptat de Senat, în calitate de primă Cameră sesizată, în şedinţa din 25 septembrie 2012, cu respectarea prevederilor articolului 76 alin.(2) din Constituţia României, republicată. Proiectul de lege are ca obiect de reglementare modificarea şi completarea Legii nr. 158/2008 privind publicitatea înşelătoare şi publicitatea comparativă, în sensul introducerii, Autorităţii Naţionale pentru Protecţia Consumatorilor, ca autoritate competentă în administrarea publicităţii comparative în relaţia dintre comercianţi şi consumatori, având în vedere modificările aduse recent de Comisia Europeană Regulamentului CE NR. 2006/2004 al Parlamentului European şi al Consiliului din 27 octombrie 2004 privind cooperarea dintre autorităţile naţionale însărcinate să asigure aplicarea legislaţiei în materie de protecţie a consumatorului, precum şi Directivei 2006/114/CE a Parlamentului European şi a Consiliului din 12 decembrie 2006 privind publicitatea înşelătoare şi comparativă.

Comisia pentru industrii şi servicii a dezbătut  proiectul de lege în  şedinţa din 23 octombrie 2012. La lucrările Comisiei au participat reprezentanţi ai Autorităţii Naţionale pentru Protecţia Consumatorilor, domnul vicepreşedinte Marius Dunca, domnul director Mihai Meiu, precum şi reprezentanţi ai Ministerului Finanţelor Publice, domnul Dan Pantea, director general adjunct şi doamna Alina Soare, şef serviciu. La lucrările Comisiei au fost prezenţi 19 deputaţi din totalul de 28 de deputaţi membri ai Comisiei. În urma dezbaterilor membrii Comisiei pentru industrii şi servicii au hotărât cu unanimitate de voturi  să propună plenului adoptarea proiectului de lege în forma  aprobată de Senat.

Comisia pentru cultură, arte, mijloace de informare în masă a dezbătut proiectul de lege la lucrările  din data de 16 aprilie 2013. 

În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat, din partea Ministerului Culturii, domnul Radu Boroianu,  secretar de stat. 


La lucrările Comisiei au fost prezenţi 19 deputaţi din totalul de 22 membri ai Comisiei. Raportul Comisiei a fost adoptat cu unanimitatea voturilor celor prezenţi în sală în momentul votului.
Camera Deputaţilor este Cameră decizională, în conformitate cu art. 75 alin.(1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.
În urma dezbaterii, cele două comisii sesizate în fond, Comisia pentru cultură, arte, mijloace de informare în masă şi Comisia pentru industrii şi servicii propun plenului un raport de adoptare a Proiectul de Lege pentru modificarea şi completarea Legii nr. 158/2008 privind publicitatea înşelătoare şi publicitatea comparativă, în forma adoptată de Senat.

PREŞEDINTE,




PREŞEDINTE,
                                                                                                Gigel–Sorinel ŞTIRBU
                            

 Iulian IANCU


 
SECRETAR,                                                    SECRETAR,

Florin-Costin PÂSLARU                                  Radu Bogdan ŢÎMPĂU
         Consilieri parlamentari,                                                                              Consilier parlamentar,

                 Cristina Dan                                                                                  Dr. Maria Cristina Bălănescu

                 Dan Kalber
PAGE  
1

